
תקנות התגמולים לנפגעי פעולות האיבה (הוצאות אחזקת קבר) (תיקון-הוראת שעה), התשס"ד-2004

היו”ר שאול יהלום:
 
	שלום, אני פותח את ישיבת הוועדה. מי מציג את התקנות?

שלומי מור:

	אנחנו עוסקים היום בהארכת תקופה של הוראת שעה שתוקפה הסתים כבר ב-31 לינואר 2003, שבאה להעניק מדי 10 שנים מענק למשפחות שלהם חלל נפגע איבה, כך שמדי 10 שנים ישולם להם סך של 4,500 שקלים לטובת הוצאות שונות של אחזקת הקבר. אנו מעונינים להשוות את מצבן למצבן של שמפחות שלהן חללי צה"ל, שקבריהם מטופלים על ידי משרד הביטחון, כיוון שהם מרוכזים. כאן אנחנו לא מדברים על קברים שמרוכזים במקום אחד, אלא על קברים שמפוזרים בבתי קברות ברחבי הארץ. התשלום הזה הוא בנוסף לתשלום שמשולם עם הפטירה, עבור הוצאות הקבורה. 

	הוראת השעה הקודמת הסתיימה לפני שנתיים, והוראת השעה הנוכחית באה להחליפה, להיות בתחולה רטרואקטיבית מהראשון לפברואר 2003 למשך 6 שנים נוספות. כאשר ידובר בבני משפחה, המענק יינתן ללא צורך בקבלות, ואילו כאשר לא מדובר בבני משפחה, המענק ישולם בכפוף להמצאת קבלות. 

היו”ר שאול יהלום:

	השאלה הראשונה שלי, היא למה חיכיתם שנתיים.

שלומי מור:

	יש לי רק להתנצל על השהות הזו. 

היו”ר שאול יהלום:

	אני מבקש שלא יקרו מקרים כאלה בעתיד. האם התקנה אומרת שאם באותה משפחה יש שניים או שלושה חללים, הסכום מוכפל או משולש?

אסנת כהן:

	אנחנו משלמים את הוצאות הקבורה בגין כל חלל. 

היו”ר שאול יהלום:

	האם משפחת גביש באלון מורה ששכלה 4 אנשים, תקבל 4 מענקים?  

שלומי מור:

	המענק ניתן עבור כל חלל. 

אסנת כהן:

	ייעוד המענק הזה הוא עבור אחזקת קבר. אם יש 4 קברים, יינתנו 4 מענקים. 

ג’ודי וסרמן:

	האם המענק שולם מפברואר 2003?



שלומי מור:

	המענק שולם מ-30 בינואר 2001 ועד 31 בינואר 2003. 

ג’ודי וסרמן:

	ומה קרה מפברואר 2003 ועד היום? 

שלומי מור:

	לא הפסקנו את התשלום. 

ג’ודי וסרמן:
	
ולכן אתה צריך את האישור הרטרואקטיבי. 

יהושוע כהן:

	אני רציתי להעיר משהו, אבל כיוון שנציג האוצר ביקש ממני לא להעיר את הערה ושנמצא יחד פתרון לנושא, אני לא אעיר אותה. אני רוצה להגיע להסכם עם האוצר, למען אותן המשפחות שהטרגדיה נמצאת יום-יום בראשם. אני מעדיף להגיע להבנות מאשר להיכנס לעימותים אחר כך. 

היו”ר שאול יהלום:

	תגיד לי מהי הבעיה. 

יהושוע כהן:

	אנחנו רוצים להגיע להסדר לפיו במקום לתת למשפחות אחת ל-10 שנים את הכספים האלה לאחזקת הקבר, יתנו את זה כל שנה או שנתיים. ישנן משפחות שמתקשות לשמור על הקברים. בתי הקברות האזרחיים יש כל מיני ונדליזם. כואב לי הלב לשמוע ממשפחה שאין לה 200 שקל בשביל להחזיר חזרה את בית הנר.

היו”ר שאול יהלום:

	אם אתה רוצה שנעזור לך, אנחנו צריכים להבין למה אתה מתכוון. האם אתה מתכוון לכך שבמקום מענק של  4,000 שקל פעם ב-10 שנים, ניתן בכל 5 שנים 2,000 שקלים? גם באחזקת הקבר של חלל משרד הביטחון מטפלים באופן שוטף ולא פעם ב-10 ימים. אני לא מצאתי עוד חלקה צבאית מוזנחת, וטוב שכך. אתה אומר שהמענק הזה שניתן פעם ב-10 שנים, זו הלוואה שלא עוזרת. יכול להיות גם שמדובר באנשים מבוגרים, שבעוד 10 שנים אנחנו נפגוש אותם בעולם האמת. אתה אומר שאתה לא מבקש להרוויח כסף, אלא לחלק את אותו מענק לשניים. 

יהושוע כהן:
	
אני מתכוון לחלק את זה ל-10 ולא ל-2.

היו”ר שאול יהלום:

	בוא נתחיל בחלוקה ל-2.


יהושוע כהן:

	אני גם מבקש להגדיל את הסכום. 


היו”ר שאול יהלום:
	
	זה סיפור אחר. מר עמר, מה דעתך על כך? 10 שנים זה המון זמן. סערה כמו הסערה של היום יכולה להפיל עץ על כמה קברים. עד שהוא יקבל את הכסף, הוא לא יוציא אותו על אחזקת הקבר. הוא יוציא 500 שקלים לאחזקת הקבר ו-3,500 שקלים לדברים אחרים, וכאשר אחרי 3 שנים הוא נזקק לכסף, הוא בא ובוכה. למה שלא נחלק את אותו סכום לכמה שנים?

יעקב עמר:

	אני חושב שזה מאוד נכון. 

היו”ר שאול יהלום:

	מה דעתם של משרד האוצר?

הרן לבאות:

	אין לנו התנגדות לחלק את הסכום למספר תחנות בדרך. זה לא מפריע לי אם זה יינתן כל שנתיים או כל שלוש שנים.    

שלומי מור:
	
כאשר מדובר בבן משפחה שלא צריך להמציא קבלות, זה בסדר. כאשר מדובר במי שאינו בין משפחה שבא לסייע, זה שונה. הוא יוכל להוציא סכום של 2,000 שקלים והוא יקבל אותו אחר כך רק בחלקים.

היו”ר שאול יהלום:

	אני כרגע מדבר על חלוקת המענק לשניים. פעם ב-5 שנים הם יקבלו 2,000 שקלים. 

שלומי מור:

	זה בסדר. 

היו”ר שאול יהלום:

	הקבר עצמו הוא קבר, אבל נופלות אותיות ובית המנורה. לפעמים רוצים לשתול שיח קטן, או לשייף את המצבה. אנחנו לא מדברים על כך שקבר מתמוטט, כי זה יכול לקרות פעם ב-100 שנה. הרבה יותר הגיוני לחלק את הסכום. בואו נתחיל בחלוקת הסכום למחצית, ונראה איך זה פועל. אז גם יש אפשרות שיתנו לך קבלות אמיתיות ולא פיקטיביות.

אסנת כהן:

	אני רוצה להציג עוד בעיה שאנחנו נתקלים בה. לעיתים יש מצב שבו יש הורים שקולים, אלמנה ויתומים. נשאלת השאלה, מי עשה וביצע את אחזקת הקבר? אם אנחנו הולכים על מנגנון אוטומטי, אנחנו צריכים לבחון את השאלות עלינו. 



היו”ר שאול יהלום:
	
	איך את נוהגת בדרך כלל?

אסנת כהן:

	במקרים בהם יש גם הורים שקולים, גם אלמנה וגם יתומים, אנחנו מבקשים ממי שביצע את השיפוץ ואחזקת הקבר להציג לנו קבלה, והוא זה שיקבל את התשלום. 

היו”ר שאול יהלום:
	
למרות שלא היית צריכה לבקש קבלה, שהרי מדובר בבן משפחה, את עושה זאת מחוסר ברירה.  

ג’ודי וסרמן:

מה קורה אם אף אחד לא מציג לך קבלה?

אסנת כהן:

	אם יש עימות בין שני קרובי המשפחה, כל אחד מן הצדדים יקבל חצי. באופן עקרוני, מי שביצע בפועל את השיפוץ, הוא זה שאמור לקבל את הכסף. 

היו”ר שאול יהלום:
	
	אני לא רואה פתרון לבעיה הזו. מצד אחד אפשר להגיד שהאלמנה או האלמן הוא החשוב ביותר כי הוא הכי קרוב, אבל מצד שני, מחר יכולים לבוא ההורים או הילדים ויגידו שהוא או היא התחתנו כבר ולא מופיעים בכלל בחלקת הקבר. אני לא רואה פתרון אחר, מלבד שיקול דעת של המחלקה או חלוקת הסכום. 	

	אם קיבלנו הסכמה לחלק את הסכום לחצי, כך שיינתן בכל 5 שנים, האם כבר אפשר לתקן את זה או שנדרשת תקנה חדשה. 

שלומי מור:

	אנחנו נצטרך לנסח את זה מחדש. 

ג’ודי וסרמן:
	
אבל הוועדה יכולה לאשר את זה. 

היו”ר שאול יהלום:

	אנחנו מאשרים את התקנות רטרואקטיבית, ואת התיקון שאומר, שהמענק יחולק לשניים ויינתן כל 5 שנים במקום כל 10 שנים. 

שלומי מור:

	תהיה לנו בעיה לגבי התקופה הרטרואקטיבית. 

ג’ודי וסרמן:

	אז אנחנו נאמר, שהתיקון הוא בתוקף מהיום ואילך. 

היו”ר שאול יהלום:

	אישרנו את התקנות ונכניס גם את התיקון. מי ייתן ולא יהיו לנו עוד נפגעים.

יהושוע כהן:

	אני רוצה לדעת איך אנו יכולים להביא הצעה לוועדה, להגדיל את הסכום?

היו”ר שאול יהלום:

	הממונה על הנושא הזה של פעולות האיבה, זה שר הרווחה. כיום שר הרווחה זה ראש הממשלה. הארגון שלכם צריך לפנות לשר הרווחה ולבקש את מה שאתם רוצים, כמו שהארגון של אלמנות צה"ל בא לשר הביטחון ומבקש ממנו מה שהוא רוצה. אנחנו בכנסת קיבלנו את ההקבלה בין חללי צה"ל לבין חללי פעולות האיבה. אתם רואים כאן דוגמא יוצאת מן הכלל לזה. אתם רואים שאפילו נושא שאי אפשר ליישם, משפים אותו בכסף כדי שהוא יהיה גם למען נפגעי פעולות האיבה. יש לשבח גם את החקיקה וגם את התקנות. תודה רבה, הישיבה נעולה. 

הישיבה ננעלה בשעה 14:20  

